b'\n_START_ARTICLE_\nPierre Brune\n_START_SECTION_\nBiografia\n_START_PARAGRAPH_\nEl 1910 expos\xc3\xa0 al Salon des Ind\xc3\xa9pendants de Par\xc3\xads, i el 1913 va fer la seva primera exposici\xc3\xb3 a la galeria Druet, compartint espai amb Dufy, Bonnard, Villard, Rouault\xe2\x80\xa6 El cr\xc3\xadtic art\xc3\xadstic Andr\xc3\xa9 Salmon en digu\xc3\xa9 al cat\xc3\xa0leg: "Pierre Brune, anxieux de certitude, veut avant tout reconna\xc3\xaetre sa route. Il ne craint pas de retarder ce grand voyage, afin de se tracer, sinon un plan formel du beau royaume \xc3\xa0 conqu\xc3\xa9rir, du moins l\'harmonieuse carte c\xc3\xa9leste n\xc3\xa9cessaire \xc3\xa0 son orientation". La majoria d\'obres d\'aquesta \xc3\xa8poca representen paisatges urbans de Marsella, Li\xc3\xb3, Montauban i Albi, que mostren la seva necessitat de basar el seu treball constructiu sobre les superf\xc3\xadcies i els volums geom\xc3\xa8trics. La seva pintura d\'aleshores era influ\xc3\xafda pel cubisme, com per exemple a La f\xc3\xaate foraine._NEWLINE_Mobilitzat durant la primera Guerra Mundial, adquir\xc3\xad una malaltia que el feu fixar la seva resid\xc3\xa8ncia al sud de Fran\xc3\xa7a en cerca d\'un clima m\xc3\xa9s benigne. Despr\xc3\xa9s d\'un temps a Arles, s\'instal\xc2\xb7l\xc3\xa0 a Ceret el 1916, i no abandon\xc3\xa0 el Vallespir si no fou per exposar a Par\xc3\xads (galeries Duret o Katia Granoff) o a Tolosa (galeria Chappe). Brune constru\xc3\xad casa seva, el Castell\xc3\xa0s, sobre les ru\xc3\xafnes de l\'antic castell medieval del segle X, i hi acoll\xc3\xad els seus amics artistes quan anaven a Ceret (el 1954 s\'hi estaria Pablo Picasso). El 1919, diversos artistes fixaren la resid\xc3\xa8ncia a la capital del Vallespir: Soutine, Kr\xc3\xa9m\xc3\xa8gne, Masson, Loutreuil. Alguns d\'aquests eren els seus ve\xc3\xafns de taller de la rue Falgui\xc3\xa8re de Paris. En la d\xc3\xa8cada dels anys 20 exhib\xc3\xad la seva obra a museus com el d\'Art Modern de Par\xc3\xads, els de Tolosa i Albi, i el de Baltimore als Estats Units._NEWLINE_Despr\xc3\xa9s que un incendi s\'emport\xc3\xa9s el Castell\xc3\xa0s i una part de la seva obra el 1946, Brune reconstru\xc3\xad la casa. Seguint una idea de l\'escriptor Pierre Camo i dos anys m\xc3\xa9s tard, juntament amb Frank Burty Haviland i l\'ajut de l\'alcalde Michel Sag\xc3\xa9loly, fund\xc3\xa0 el Museu d\'Art Modern de Ceret, que s\'inaugur\xc3\xa0 el 18 de juny del 1950. En fou nomenat conservador, i es dedic\xc3\xa0 a ampliar la col\xc2\xb7lecci\xc3\xb3 original, llegada per l\'arxiver ceret\xc3\xa0 Michel Aribaud, amb obres aportades per artistes diversos (figures d\'anomenada, Picasso i Matisse, hi col\xc2\xb7laboraren amb diverses peces: 53 obres l\'un, 14 dibuixos l\'altre), les seves v\xc3\xaddues o els seus hereus, o amb els donatius de col\xc2\xb7leccionistes eminents com Daniel-Henry Kahnweiler. La important actuaci\xc3\xb3 de Brunet t\xc3\xa9 un homenatge permanent en el retrat en bronze que li va fer l\'esculptor Carvillani, exposat al pati de l\'edifici, i en les nombroses obres seves exposades en el recorregut de l\'exposici\xc3\xb3._NEWLINE_Com a artista, Pierre Brunet va ser un pintor de g\xc3\xa8neres: paisatges, retrats, natures mortes, que en conjunt -per\xc3\xb2 especialment en els paisatges- mostren fidelitat a la natura i la vinculaci\xc3\xb3 amb Ceret. A m\xc3\xa9s d\'una biografia, hom li dedic\xc3\xa0 una exposici\xc3\xb3 monogr\xc3\xa0fica a la "Gallerie des Charmilles" (Longjumeau, 18 de setembre a 31 d\'octubre del 2010 ).'